CELEX: 52021DP0130
Language: el
Date: 2021-04-27 00:00:00
Title: Απόφαση του Ευρωπαϊκού Κοινοβουλίου της 27ης Απριλίου 2021 σχετικά με τη σύναψη διοργανικής συμφωνίας μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για ένα υποχρεωτικό Μητρώο Διαφάνειας (2020/2272(ACI))

15.12.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 506/127
            
         
      P9_TA(2021)0130
      Διοργανική συμφωνία για ένα υποχρεωτικό μητρώο διαφάνειας
      Απόφαση του Ευρωπαϊκού Κοινοβουλίου της 27ης Απριλίου 2021 σχετικά με τη σύναψη διοργανικής συμφωνίας μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για ένα υποχρεωτικό Μητρώο Διαφάνειας (2020/2272(ACI))
      (2021/C 506/22)
      
         Το Ευρωπαϊκό Κοινοβούλιο,
      
                  —
               
               
                  έχοντας υπόψη την απόφαση της Διάσκεψης των Προέδρων της 9ης Δεκεμβρίου 2020, με την οποία εγκρίνεται το σχέδιο διοργανικής συμφωνίας για τη θέσπιση ενός υποχρεωτικού Μητρώου Διαφάνειας,
               
            
                  —
               
               
                  έχοντας υπόψη το σχέδιο διοργανικής συμφωνίας μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για ένα υποχρεωτικό Μητρώο Διαφάνειας («η συμφωνία»),
               
            
                  —
               
               
                  έχοντας υπόψη το άρθρο 11 παράγραφοι 1 και 2 της Συνθήκης για την Ευρωπαϊκή Ένωση (ΣΕΕ),
               
            
                  —
               
               
                  έχοντας υπόψη το άρθρο 295 της Συνθήκης για τη λειτουργία της Ευρωπαϊκής Ένωσης (ΣΛΕΕ),
               
            
                  —
               
               
                  έχοντας υπόψη το σχέδιο πολιτικής δήλωσης του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής με την ευκαιρία της έγκρισης της διοργανικής συμφωνίας για ένα υποχρεωτικό Μητρώο Διαφάνειας («η πολιτική δήλωση»),
               
            
                  —
               
               
                  έχοντας υπόψη τη διοργανική συμφωνία της 16ης Απριλίου 2014 μεταξύ του Ευρωπαϊκού Κοινοβουλίου και της Ευρωπαϊκής Επιτροπής σχετικά με το Μητρώο Διαφάνειας για οργανώσεις και αυτοαπασχολούμενα άτομα που συμμετέχουν στη διαμόρφωση και εφαρμογή των πολιτικών της ΕΕ («η συμφωνία του 2014») (1),
               
            
                  —
               
               
                  έχοντας υπόψη την πρόταση της Επιτροπής, της 28ης Σεπτεμβρίου 2016, για μια διοργανική συμφωνία σχετικά με υποχρεωτικό Μητρώο Διαφάνειας (COM(2016)0627),
               
            
                  —
               
               
                  έχοντας υπόψη τη διαπραγματευτική εντολή του Ευρωπαϊκού Κοινοβουλίου όσον αφορά την πρόταση της Επιτροπής, της 28ης Σεπτεμβρίου 2016, για μια διοργανική συμφωνία σχετικά με υποχρεωτικό Μητρώο Διαφάνειας, η οποία εγκρίθηκε από τη Διάσκεψη των Προέδρων στις 15 Ιουνίου 2017,
               
            
                  —
               
               
                  έχοντας υπόψη το ψήφισμά του της 14ης Σεπτεμβρίου 2017 σχετικά με τη διαφάνεια, τη λογοδοσία και την ακεραιότητα στα θεσμικά όργανα της ΕΕ (2),
               
            
                  —
               
               
                  έχοντας υπόψη τη νέα δέσμη εργαλείων διαφάνειας για τους βουλευτές, που εγκρίθηκε από τη Διάσκεψη των Προέδρων στις 27 Ιουλίου 2018,
               
            
                  —
               
               
                  έχοντας υπόψη την απόφασή του της 31ης Ιανουαρίου 2019 σχετικά με τροποποιήσεις του Κανονισμού του Κοινοβουλίου που αφορούν: τα κεφάλαια 1 και 4 του τίτλου I· το κεφάλαιο 3 του τίτλου V· τα κεφάλαια 4 και 5 του τίτλου VII· το κεφάλαιο 1 του τίτλου VIII· τον τίτλο XII· τον τίτλο XIV και το παράρτημα II (3), ιδίως τα άρθρα 11 και 35,
               
            
                  —
               
               
                  έχοντας υπόψη το άρθρο 148 παράγραφος 1 του Κανονισμού του,
               
            
                  —
               
               
                  έχοντας υπόψη την έκθεση της Επιτροπής Συνταγματικών Υποθέσεων (A9-0123/2021),
               
            
                  A.
               
               
                  λαμβάνοντας υπόψη ότι, σύμφωνα με το άρθρο 11 παράγραφος 2 ΣΕΕ, «τα θεσμικά όργανα διατηρούν ανοιχτό, διαφανή και τακτικό διάλογο με τις αντιπροσωπευτικές ενώσεις και την κοινωνία των πολιτών»·
               
            
                  B.
               
               
                  λαμβάνοντας υπόψη ότι η κατάσταση έκτακτης ανάγκης στον τομέα της υγείας λόγω της πανδημίας COVID έχει οδηγήσει στην εμφάνιση νέων μορφών αλληλεπίδρασης μεταξύ εκπροσώπων ομάδων συμφερόντων και φορέων λήψης αποφάσεων·
               
            
                  Γ.
               
               
                  λαμβάνοντας υπόψη ότι, προκειμένου να αντιμετωπιστούν οι συνέπειες της πανδημίας, η Ένωση θα χορηγήσει στα κράτη μέλη πρωτοφανή όγκο χρηματοδοτικής στήριξης, με διάφορες μορφές, και ότι κάθε σχετική απόφαση πρέπει να λαμβάνεται με πλήρη διαφάνεια, ώστε να διασφαλίζεται πλήρης λογοδοσία εκ μέρους των φορέων λήψης αποφάσεων της Ένωσης·
               
            
                  Δ.
               
               
                  λαμβάνοντας υπόψη ότι οι πολίτες θα πρέπει να εμπιστεύονται όσο το δυνατόν περισσότερο τα θεσμικά όργανα της Ένωσης: λαμβάνοντας υπόψη ότι η εμπιστοσύνη αυτή, προκειμένου να υπάρχει, πρέπει να στηρίζεται στην αντίληψη ότι η εκπροσώπηση ομάδων συμφερόντων διέπεται από υψηλά δεοντολογικά πρότυπα και ότι οι εκλεγμένοι αντιπρόσωποί τους σε επίπεδο Ένωσης, οι Επίτροποι και οι υπάλληλοι της Ένωσης είναι ανεξάρτητοι, διαφανείς και υπόλογοι· λαμβάνοντας υπόψη ότι ένα ανεξάρτητο όργανο το οποίο θα είναι κοινό για τα θεσμικά όργανα της Ένωσης θα μπορούσε στο μέλλον να συμβάλει στη θέσπιση ενός κοινού δεοντολογικού πλαισίου για τους υπαλλήλους της Ένωσης που θα διέπει την αλληλεπίδρασή τους με τους εκπροσώπους ομάδων συμφερόντων· λαμβάνοντας υπόψη ότι η συμμόρφωση των αιτούντων και των εγγεγραμμένων με τις αξίες της Ένωσης και τα γενικά δεοντολογικά πρότυπα θα πρέπει, κατά περίπτωση, να λαμβάνεται υπόψη στο πλαίσιο της λειτουργίας του Μητρώου Διαφάνειας·
               
            
                  E.
               
               
                  λαμβάνοντας υπόψη ότι τα επιμέρους θεσμικά μέτρα για την υλοποίηση της συμφωνίας λαμβάνονται από το Κοινοβούλιο σε διάφορα επίπεδα και ποικίλλουν, περιλαμβάνοντας από κανόνες εφαρμογής που εγκρίνει το Προεδρείο έως τροποποιήσεις του Κανονισμού·
               
            
                  ΣΤ.
               
               
                  λαμβάνοντας υπόψη ότι, στο πλαίσιο της συμφωνίας, καθένα από τα τρία υπογράφοντα θεσμικά όργανα συμφωνεί να λαμβάνει επιμέρους αποφάσεις με τις οποίες το διοικητικό συμβούλιο του Μητρώου («το διοικητικό συμβούλιο») και η Γραμματεία του Μητρώου («η Γραμματεία») εξουσιοδοτούνται να εγκρίνουν αποφάσεις εξ ονόματός του σύμφωνα με το άρθρο 9 και το άρθρο 15 παράγραφος 2 της συμφωνίας·
               
            
         
            Σκοπός και πεδίο εφαρμογής
         
      
      
               
                  1.
               
               
                  χαιρετίζει τη συμφωνία ως ένα περαιτέρω βήμα προς την ενίσχυση των προτύπων δεοντολογικής εκπροσώπησης ομάδων συμφερόντων· υπενθυμίζει, ωστόσο, ότι, σύμφωνα με το άρθρο 295 ΣΛΕΕ, τα θεσμικά όργανα μπορούν μόνο να οργανώνουν τις πρακτικές λεπτομέρειες της συνεργασίας τους και, ως εκ τούτου, πρέπει να βασίζονται στις εξουσίες αυτοοργάνωσης που διαθέτουν προκειμένου να επιβάλουν σε τρίτους de facto υποχρεώσεις για εγγραφή στο Μητρώο· υπενθυμίζει ότι εδώ και χρόνια τάσσεται υπέρ της θέσπισης του Μητρώου Διαφάνειας μέσω νομοθετικής πράξης, η οποία είναι το μόνο νομικά δεσμευτικό μέσο για τρίτα μέρη·
               
            
               
                  2.
               
               
                  εμμένει στην άποψη ότι, σύμφωνα με την πολιτική δήλωση, τα θεσμικά όργανα δεσμεύονται να υιοθετήσουν μια συντονισμένη προσέγγιση για την ενίσχυση της κοινής νοοτροπίας διαφάνειας, με σκοπό να βελτιωθεί και να ενισχυθεί περαιτέρω η δεοντολογική εκπροσώπηση ομάδων συμφερόντων· υπογραμμίζει την υποχρέωση που υπέχουν δυνάμει της συμφωνίας, καθώς και σύμφωνα με το άρθρο 13 παράγραφος 2 ΣΕΕ, να συνεργάζονται μεταξύ τους καλή τη πίστει κατά την ανάπτυξη του κοινού πλαισίου, και ότι, επομένως, τα θεσμικά όργανα θα πρέπει να επιδιώκουν το υψηλότερο δυνατό επίπεδο δέσμευσης· επισημαίνει ότι τα μέτρα που αναφέρονται στη συμφωνία συνιστούν ένα ελάχιστο επίπεδο και θα μπορούσαν να επεκταθούν περαιτέρω με την επιφύλαξη της πολιτικής υποστήριξης και λαμβανομένων υπόψη των υφιστάμενων συνταγματικών και νομικών περιορισμών μιας διοργανικής συμφωνίας·
               
            
               
                  3.
               
               
                  επιβεβαιώνει την ανάγκη να συνεχιστεί ο διοργανικός διάλογος με σκοπό τη θέσπιση του Μητρώου Διαφάνειας βάσει νομικά δεσμευτικής πράξης του παράγωγου δικαίου της Ένωσης·
               
            
               
                  4.
               
               
                  προτείνει να συζητηθεί στο πλαίσιο της Διάσκεψης για το Μέλλον της Ευρώπης η δυνατότητα θέσπισης αυτόνομης νομικής βάσης που θα επιτρέπει στους συννομοθέτες να εγκρίνουν νομοθετικές πράξεις της Ένωσης σύμφωνα με τη συνήθη νομοθετική διαδικασία με στόχο την επιβολή δεσμευτικών δεοντολογικών κανόνων στους εκπροσώπους ομάδων συμφερόντων όσον αφορά την αλληλεπίδρασή τους με τα θεσμικά όργανα της Ένωσης·
               
            
               
                  5.
               
               
                  εκφράζει την ικανοποίησή του για το γεγονός ότι το καθεστώς του Συμβουλίου της Ευρωπαϊκής Ένωσης έχει αλλάξει από παρατηρητής σε επίσημο συμβαλλόμενο μέρος της συμφωνίας· θεωρεί, ωστόσο, ότι η συμμετοχή του περιορίζεται σε συνεδριάσεις με τα ανώτατα στελέχη και, μόνο σε εθελοντική βάση, σε συνεδριάσεις των Μόνιμων Αντιπροσώπων και των Αναπληρωτών Μόνιμων Αντιπροσώπων κατά τη διάρκεια της Προεδρίας τους και κατά το προηγούμενο εξάμηνο· εμμένει στην άποψη ότι, προκειμένου να διασφαλιστεί η αξιοπιστία του κοινού πλαισίου, όλες οι μόνιμες αντιπροσωπείες θα πρέπει να συμμετέχουν ενεργά σε αυτό μέσω των εθελοντικών συστημάτων τους, και να συνεχίσουν να τα εφαρμόζουν μετά τη λήξη της Προεδρίας τους και να τα επεκτείνουν, στο μέτρο του δυνατού, και σε άλλους υπαλλήλους·
               
            
               
                  6.
               
               
                  επισημαίνει ότι, κατά τη διαδικασία διαπραγμάτευσης, η Επιτροπή δεν ανέλαβε ουσιαστικές πρόσθετες δεσμεύσεις όσον αφορά το κοινό πλαίσιο· αποδοκιμάζει ειδικότερα το γεγονός ότι, όσον αφορά το προσωπικό πεδίο εφαρμογής, καλύπτει μόνο τα ανώτατα στελέχη των θεσμικών οργάνων· εμμένει στην άποψη ότι οποιαδήποτε αναθεώρηση του καθεστώτος αιρεσιμότητας και για τα τρία θεσμικά όργανα θα πρέπει να περιλαμβάνει συνεδριάσεις με το λοιπό προσωπικό των θεσμικών οργάνων, σε επίπεδο προϊσταμένων μονάδας και άνω·
               
            
               
                  7.
               
               
                  εκφράζει την ικανοποίησή του για τις δεσμεύσεις που ανέλαβε το Κοινοβούλιο στη διαπραγματευτική διαδικασία σχετικά με τα μέτρα αιρεσιμότητας και τα συμπληρωματικά μέτρα διαφάνειας· εκτιμά ότι η τροποποίηση των άρθρων 11 και 35 του Κανονισμού του προβλέπει σαφείς δεσμεύσεις στο θέμα αυτό· χαιρετίζει το γεγονός ότι η συμφωνία διατηρεί το συνταγματικό δικαίωμα των βουλευτών να ασκούν την εντολή τους ελεύθερα·
               
            
               
                  8.
               
               
                  εκφράζει την ικανοποίησή του για τη δυνατότητα των θεσμικών και λοιπών οργάνων και οργανισμών της Ένωσης να συμμετέχουν εκουσίως· πιστεύει ότι η συμμετοχή αυτή θα πρέπει να ενθαρρύνεται από τα υπογράφοντα θεσμικά όργανα, σύμφωνα με την υποχρέωσή τους να προωθούν τη χρήση του Μητρώου και να το χρησιμοποιούν στον μέγιστο δυνατό βαθμό· εμμένει στην άποψη ότι, για να καταστεί δυνατή η εν λόγω συμμετοχή, τα υπογράφοντα θεσμικά όργανα πρέπει να διαθέσουν στο Μητρώο πρόσθετους πόρους·
               
            
         
            Καλυπτόμενες δραστηριότητες
         
      
      
               
                  9.
               
               
                  τονίζει ότι η συμφωνία βασίζεται σε μια προσέγγιση βάσει δραστηριοτήτων, η οποία περιλαμβάνει έμμεσες δραστηριότητες εκπροσώπησης ομάδων συμφερόντων· εμμένει στην άποψη ότι είναι σημαντικό να καλύπτονται αυτές οι δραστηριότητες, δεδομένης ιδίως της εμφάνισης, στο πλαίσιο της πανδημίας, νέων μορφών αλληλεπίδρασης των εκπροσώπων ομάδων συμφερόντων με τους φορείς λήψης αποφάσεων της ΕΕ·
               
            
               
                  10.
               
               
                  εκφράζει την ικανοποίησή του για τις διευκρινίσεις σχετικά με τις καλυπτόμενες και τις μη καλυπτόμενες δραστηριότητες, συμπεριλαμβανομένων του αποκλεισμού των αυθόρμητων συναντήσεων και της κάλυψης των ενδιαμέσων φορέων από τρίτες χώρες που δεν απολαύουν διπλωματικού καθεστώτος·
               
            
               
                  11.
               
               
                  θεωρεί ότι είναι σημαντικό να καθοριστούν οι συναντήσεις με εκπροσώπους ομάδων συμφερόντων που θα πρέπει να δημοσιοποιούνται ως συναντήσεις που έχουν προγραμματιστεί εκ των προτέρων· εκφράζει την ικανοποίησή του για την πρακτική της Επιτροπής να δημοσιοποιεί επίσης τις συναντήσεις που πραγματοποιούνται χωρίς φυσική παρουσία των συμμετεχόντων, όπως για παράδειγμα μέσω τηλεδιάσκεψης· επιμένει ότι μια προγραμματισμένη τηλεφωνική επικοινωνία θα πρέπει επίσης να θεωρείται συνάντηση·
               
            
         
            Αιρεσιμότητα, ετήσια έκθεση και επανεξέταση
         
      
      
               
                  12.
               
               
                  είναι της γνώμης ότι η εφαρμογή των μέτρων αιρεσιμότητας και άλλων συμπληρωματικών μέτρων διαφάνειας μέσω επιμέρους αποφάσεων είναι ένας τρόπος με τον οποίο μπορεί να εξασφαλιστεί ο σεβασμός των αντίστοιχων εξουσιών εσωτερικής οργάνωσης που διαθέτουν τα τρία υπογράφοντα θεσμικά όργανα· χαιρετίζει, στο πλαίσιο αυτό, το γεγονός ότι η ετήσια έκθεση καλύπτει πλέον την εφαρμογή των σχετικών μέτρων που έχουν ληφθεί από τα υπογράφοντα θεσμικά όργανα·
               
            
               
                  13.
               
               
                  προτείνει η ετήσια έκθεση να περιλαμβάνει πληροφορίες σχετικά με τους εγγεγραμμένους για τους οποίους έχει διεξαχθεί έρευνα και οι οποίοι έχουν τελικά διαγραφεί από το Μητρώο λόγω μη συμμόρφωσης με τον κώδικα δεοντολογίας·
               
            
               
                  14.
               
               
                  εκφράζει την ικανοποίησή του για την έγκαιρη και τακτική επανεξέταση των μέτρων εφαρμογής που θεσπίζονται σύμφωνα με το άρθρο 5 της συμφωνίας, προκειμένου να υποβάλλονται συστάσεις για τη βελτίωση και την ενίσχυση των εν λόγω μέτρων·
               
            
               
                  15.
               
               
                  καλεί τα υπογράφοντα θεσμικά όργανα να προβούν σε ανάλυση των επιπτώσεων που έχουν οι νέοι κανόνες διαφάνειας στις διαδικασίες λήψης αποφάσεων, συμπεριλαμβανομένων των μέτρων αιρεσιμότητας και των συμπληρωματικών μέτρων διαφάνειας που εγκρίνονται από τα θεσμικά όργανα εντός του κοινού πλαισίου, και του αντικτύπου που έχουν οι κανόνες αυτοί στην αντίληψη των πολιτών έναντι των θεσμικών οργάνων της Ένωσης πριν από την επόμενη αναθεώρηση του Μητρώου·
               
            
               
                  16.
               
               
                  τονίζει ότι είναι απαραίτητο τα μέτρα αιρεσιμότητας και τα συμπληρωματικά μέτρα διαφάνειας να δημοσιοποιούνται με σαφήνεια και εγκαίρως, ώστε να διασφαλίζεται η εν λόγω διαφάνεια έναντι των εκπροσώπων ομάδων συμφερόντων και των πολιτών, η οποία ενισχύει την εμπιστοσύνη τους στην καλή λειτουργία του κοινού πλαισίου·
               
            
         
            Ρόλος του Ευρωπαϊκού Κοινοβουλίου
         
      
      
               
                  17.
               
               
                  επικροτεί τις δεσμεύσεις που ανέλαβε το Κοινοβούλιο κατά τη διάρκεια των διαπραγματεύσεων, ιδίως όσον αφορά την πρόταση «Closing the loopholes — Parliament’s proposals on conditionality» (Κάλυψη των κενών — προτάσεις του Κοινοβουλίου σχετικά με την αιρεσιμότητα), υπογραμμίζει δε την ανάγκη να τηρούνται πλήρως και να δημοσιοποιούνται σύμφωνα με το άρθρο 5 παράγραφος 3 της συμφωνίας χωρίς αδικαιολόγητη καθυστέρηση·
               
            
               
                  18.
               
               
                  τονίζει την ανάγκη να εξασφαλιστεί, σε επίπεδο Κοινοβουλίου, υψηλός βαθμός πολιτικής δέσμευσης όσον αφορά τη διαδικασία εφαρμογής και επανεξέτασης· προτείνει η διαδικασία επανεξέτασης που προβλέπεται στο άρθρο 14 της συμφωνίας να αποσαφηνιστεί και να διαμορφωθεί σε στενή συνεργασία με την αρμόδια για το Μητρώο Διαφάνειας Αντιπρόεδρο του Ευρωπαϊκού Κοινοβουλίου·
               
            
               
                  19.
               
               
                  ζητεί συγκεκριμένα από το Προεδρείο και άλλους σχετικούς φορείς να εφαρμόσουν ταχέως τα ακόλουθα μέτρα·
                  
                              α)
                           
                           
                              να καθιερώσουν άμεση σύνδεση μεταξύ της δημοσιοποίησης των συναντήσεων σύμφωνα με το άρθρο 11 παράγραφος 3 και του Μητρώου Διαφάνειας, και να επιφέρουν ουσιαστικές βελτιώσεις προκειμένου το εν λόγω εργαλείο δημοσιοποίησης να καταστεί πλήρως φιλικό προς τον χρήστη και να παρέχει δυνατότητα αναζήτησης·
                           
                        
                              β)
                           
                           
                              να καθιερώσουν άμεση σύνδεση μεταξύ του νομοθετικού αποτυπώματος που προβλέπεται στο άρθρο 4 παράγραφος 6 του κώδικα δεοντολογίας για τους βουλευτές του Ευρωπαϊκού Κοινοβουλίου σε θέματα οικονομικών συμφερόντων και σύγκρουσης συμφερόντων, ο οποίος περιλαμβάνεται στο παράρτημα Ι του Κανονισμού του, και του Μητρώου Διαφάνειας·
                           
                        
                              γ)
                           
                           
                              να θεσπίσουν κανόνα σύμφωνα με τον οποίο οι υπάλληλοι του Κοινοβουλίου, από το επίπεδο του προϊσταμένου μονάδας έως τον Γενικό Γραμματέα, να έχουν συναντήσεις μόνο με εγγεγραμμένους εκπροσώπους ομάδων συμφερόντων·
                           
                        
                              δ)
                           
                           
                              να απευθύνουν σύσταση προς το προσωπικό του Κοινοβουλίου να συναντάται με άτομα ή οργανώσεις που εμπίπτουν στο πεδίο εφαρμογής του Μητρώου Διαφάνειας, μόνο εάν αυτά είναι εγγεγραμμένα, και να επαληθεύουν συστηματικά το γεγονός αυτό πριν από τις συναντήσεις τους·
                           
                        
                              ε)
                           
                           
                              να αναπτύξουν μια ολοκληρωμένη προσέγγιση προκειμένου η συμμετοχή ομιλητή σε όλες τις εκδηλώσεις που διοργανώνονται από επιτροπές ή διακομματικές ομάδες, όπως για παράδειγμα εργαστήρια και σεμινάρια, καθώς και συνεδριάσεις αντιπροσωπειών, να εξαρτάται από την εγγραφή όλων όσων εμπίπτουν στο πεδίο εφαρμογής του Μητρώου Διαφάνειας·
                           
                        
                              στ)
                           
                           
                              να αναπτύξουν μια ολοκληρωμένη και συνεκτική προσέγγιση όσον αφορά τη συνδιοργάνωση εκδηλώσεων στους χώρους του Κοινοβουλίου και, κατά περίπτωση, να την εξαρτήσουν από την εγγραφή όλων όσων εμπίπτουν στο πεδίο εφαρμογής του Μητρώου Διαφάνειας·
                           
                        
            
               
                  20.
               
               
                  καλεί συγκεκριμένα τη Διάσκεψη των Προέδρων των Επιτροπών
                  
                              α)
                           
                           
                              να εγκρίνει κατευθυντήριες γραμμές για να στηρίξει τους εισηγητές, τους σκιώδεις εισηγητές και τους προέδρους των επιτροπών στην εκπλήρωση των υποχρεώσεών τους δυνάμει του άρθρου 11 παράγραφος 3 του Κανονισμού·
                           
                        
                              β)
                           
                           
                              να εγκρίνει κατευθυντήριες γραμμές για τις γραμματείες των επιτροπών, προκειμένου να υποστηρίξουν τους βουλευτές, υπενθυμίζοντάς τους συστηματικά τη δυνατότητα να δημοσιεύουν, σύμφωνα με το άρθρο 4 παράγραφος 6 του κώδικα δεοντολογίας για τους βουλευτές του Ευρωπαϊκού Κοινοβουλίου όσον αφορά τα οικονομικά συμφέροντα και τις συγκρούσεις συμφερόντων, που περιλαμβάνεται στο παράρτημα Ι του Κανονισμού του, τον κατάλογο των εκπροσώπων ομάδων συμφερόντων των οποίων ζητήθηκε η γνώμη για θέματα σχετικά με το αντικείμενο της έκθεσης·
                           
                        
            
               
                  21.
               
               
                  καλεί την Επιτροπή Συνταγματικών Υποθέσεων να εξετάσει, στο πλαίσιο της αναθεώρησης του Κανονισμού του Κοινοβουλίου, περαιτέρω μέτρα διαφάνειας που θα πρέπει να ληφθούν προκειμένου να ενισχυθεί η προσήλωση του Κοινοβουλίου στο κοινό πλαίσιο· υπογραμμίζει τη σημασία των τυπικών απαιτήσεων που ισχύουν για κάθε αναθεώρηση του Κανονισμού·
               
            
         
            Επιλεξιμότητα, κώδικας δεοντολογίας, πληροφορίες που πρέπει να παρέχονται από τους εγγεγραμμένους
         
      
      
               
                  22.
               
               
                  σημειώνει ότι η τήρηση του κώδικα δεοντολογίας που περιλαμβάνεται στο παράρτημα I της συμφωνίας συγκαταλέγεται στα κριτήρια επιλεξιμότητας και ότι οι εγγεγραμμένοι πρέπει να λαμβάνουν υπόψη τις απαιτήσεις εμπιστευτικότητας και τους κανόνες που ισχύουν για τους πρώην βουλευτές και το προσωπικό των θεσμικών οργάνων μετά την αποχώρηση τους από την υπηρεσία·
               
            
               
                  23.
               
               
                  επικροτεί τη διευκρίνιση ότι οι εγγεγραμμένοι δεν απαλλάσσονται από την υποχρέωση να διασφαλίζουν την τήρηση των ίδιων δεοντολογικών προτύπων με αυτά που ισχύουν για τους ίδιους, οσάκις αναθέτουν μέρος των δραστηριοτήτων τους σε τρίτους·
               
            
               
                  24.
               
               
                  εκφράζει την ικανοποίησή του για το γεγονός ότι οι εγγεγραμμένοι υποχρεούνται να κοινοποιούν οικονομικές πληροφορίες τόσο για τους πελάτες όσο και για τους ενδιάμεσους φορείς, καθώς και για το γεγονός ότι οι εγγεγραμμένοι που δεν εκπροσωπούν εμπορικά συμφέροντα οφείλουν επίσης να παρέχουν οικονομικές πληροφορίες· εκφράζει την ικανοποίησή του για το γεγονός ότι οι εγγεγραμμένοι υποχρεούνται όχι μόνο να κοινοποιούν οικονομικές πληροφορίες μία φορά το χρόνο, αλλά και να επικαιροποιούν τις πληροφορίες αυτές, ιδίως όταν επέρχεται σημαντική αλλαγή σε λεπτομέρειες που υπόκεινται σε εκτελεστικές αποφάσεις·
               
            
               
                  25.
               
               
                  τονίζει ότι οι εγγεγραμμένοι υποχρεούνται πλέον να παρέχουν πληροφορίες σχετικά με τις νομοθετικές προτάσεις, πολιτικές ή πρωτοβουλίες που επιδιώκουν· θεωρεί ότι αυτό θα συμβάλει στην ενίσχυση της διαφάνειας των συμφερόντων που εκπροσωπούν·
               
            
         
            Γραμματεία και διοικητικό συμβούλιο
         
      
      
               
                  26.
               
               
                  χαιρετίζει τις προσπάθειες να αυξηθούν οι πόροι για τη συντήρηση, ανάπτυξη και προώθηση του Μητρώου, καθώς και την επίσημη συνεισφορά του Συμβουλίου στη Γραμματεία· θεωρεί ότι η εν λόγω προσήλωση στο κοινό πλαίσιο θα βελτιώσει την ικανότητα της Γραμματείας να παρέχει έγκαιρη καθοδήγηση στους εγγεγραμμένους και να τους βοηθά να καταχωρίζουν και να επικαιροποιούν τα ζητούμενα δεδομένα· επισημαίνει ειδικότερα ότι, σε σύγκριση με παρόμοια εθνικά συστήματα, οι ανθρώπινοι πόροι είναι πολύ περιορισμένοι σε σχέση με τον αριθμό των εγγεγραμμένων, και ότι ο εν λόγω περιορισμός παρεμποδίζει την αποτελεσματική λειτουργία του Μητρώου· καλεί τα θεσμικά όργανα να μεριμνήσουν για την παροχή των αναγκαίων πόρων και προσωπικού, προκειμένου να διασφαλιστεί η ορθή λειτουργία της Γραμματείας και του διοικητικού συμβουλίου·
               
            
               
                  27.
               
               
                  θεωρεί ότι η ισότιμη συμμετοχή και των τριών θεσμικών οργάνων στη λειτουργία της Γραμματείας και του διοικητικού συμβουλίου θα πρέπει να εξασφαλίζει συναίνεση, να ενισχύει τη συνευθύνη όσον αφορά το πλαίσιο και να προωθεί μια κοινή νοοτροπία διαφάνειας·
               
            
               
                  28.
               
               
                  χαιρετίζει τη σύσταση του διοικητικού συμβουλίου και το καθήκον του να επιβλέπει τη συνολική διοικητική εφαρμογή της συμφωνίας και να ενεργεί ως όργανο επανεξέτασης των μέτρων που λαμβάνει η Γραμματεία· εκφράζει την ικανοποίησή του για το γεγονός ότι η συμφωνία περιλαμβάνει μια αξιόπιστη διοικητική διαδικασία που διασφαλίζει τα διαδικαστικά δικαιώματα των εγγεγραμμένων·
               
            
         
            Διαδικαστικές διατάξεις
         
      
      
               
                  29.
               
               
                  εγκρίνει τη σύναψη της συμφωνίας που περιλαμβάνεται στο παράρτημα Α της παρούσας απόφασης·
               
            
               
                  30.
               
               
                  εγκρίνει την πολιτική δήλωση του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής που περιλαμβάνεται στο παράρτημα Β της παρούσας απόφασης, η οποία θα δημοσιευθεί στην Επίσημη Εφημερίδα της Ευρωπαϊκής Ένωσης, σειρά L, μαζί με τη συμφωνία·
               
            
               
                  31.
               
               
                  αποφασίζει ότι, σύμφωνα με το άρθρο 9 και το άρθρο 15 παράγραφος 2 της συμφωνίας, από την έναρξη ισχύος της συμφωνίας, το διοικητικό συμβούλιο και η Γραμματεία εξουσιοδοτούνται να εγκρίνουν, εξ ονόματος του Ευρωπαϊκού Κοινοβουλίου, ατομικές αποφάσεις που αφορούν αιτούντες και εγγεγραμμένους, σύμφωνα με τη διοργανική συμφωνία της 20ής Μαΐου 2021 μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής σχετικά με ένα υποχρεωτικό Μητρώο Διαφάνειας (4)·
               
            
               
                  32.
               
               
                  αναθέτει στον Πρόεδρό του να υπογράψει τη συμφωνία μαζί με τον Πρόεδρο του Συμβουλίου και την Πρόεδρο της Επιτροπής, και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης·
               
            
               
                  33.
               
               
                  αναθέτει στον Πρόεδρό του να διαβιβάσει την παρούσα απόφαση, συμπεριλαμβανομένων των παραρτημάτων της, προς ενημέρωση, στο Συμβούλιο, στην Επιτροπή και στα κοινοβούλια των κρατών μελών.
               
            
         (1)  ΕΕ L 277 της 19.9.2014, σ. 11.
      
         (2)  ΕΕ C 337 της 20.9.2018, σ. 120.
      
         (3)  Κείμενα που εγκρίθηκαν, P8_TA(2019)0046.
      
         (4)  ΕΕ L 207 της 11.6.2021, σ. 1
      
   
   
      
         
            ΠΑΡΑΡΤΗΜΑ Α
         
         
            ΔΙΟΡΓΑΝΙΚΗ ΣΥΜΦΩΝΙΑ ΜΕΤΑΞΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ, ΤΟΥ ΣΥΜΒΟΥΛΙΟΥ ΤΗΣ ΕΥΡΩΠΑΪΚΗΣ ΈΝΩΣΗΣ ΚΑΙ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ ΓΙΑ ΕΝΑ ΥΠΟΧΡΕΩΤΙΚΟ ΜΗΤΡΩΟ ΔΙΑΦΑΝΕΙΑΣ
         
         
            (Το κείμενο αυτού του παραρτήματος δεν επαναλαμβάνεται εδώ, εφόσον αντιστοιχεί στη διοργανική συμφωνία όπως δημοσιεύθηκε στην EE L 207 της 11.6.2021, σ. 1.)
         
      
   
   
      
         
            ΠΑΡΑΡΤΗΜΑ Β
         
         
            ΠΟΛΙΤΙΚΗ ΔΗΛΩΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ, ΤΟΥ ΣΥΜΒΟΥΛΙΟΥ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ ΜΕ ΤΗΝ ΕΥΚΑΙΡΙΑ ΤΗΣ ΕΓΚΡΙΣΗΣ ΤΗΣ ΔΙΟΡΓΑΝΙΚΗΣ ΣΥΜΦΩΝΙΑΣ ΓΙΑ ΕΝΑ ΥΠΟΧΡΕΩΤΙΚΟ ΜΗΤΡΩΟ ΔΙΑΦΑΝΕΙΑΣ
         
         Το Ευρωπαϊκό Κοινοβούλιο, το Συμβούλιο της Ευρωπαϊκής Ένωσης και η Ευρωπαϊκή Επιτροπή αναγνωρίζουν τη σημασία της αρχής της αιρεσιμότητας ως ακρογωνιαίου λίθου της συντονισμένης προσέγγισης που έχουν υιοθετήσει τα τρία θεσμικά όργανα με στόχο να ενισχύσουν μια κοινή νοοτροπία διαφάνειας και να καθορίσουν υψηλά πρότυπα διαφανούς και δεοντολογικής εκπροσώπησης συμφερόντων σε επίπεδο Ένωσης.
         Το Ευρωπαϊκό Κοινοβούλιο, το Συμβούλιο της Ευρωπαϊκής Ένωσης και η Ευρωπαϊκή Επιτροπή αναγνωρίζουν ότι τα μέτρα αιρεσιμότητας και τα συμπληρωματικά μέτρα διαφάνειας που έχουν θεσπιστεί για τα ακόλουθα ζητήματα είναι σύμφωνα με τη διοργανική συμφωνία για ένα υποχρεωτικό Μητρώο Διαφάνειας, ενισχύουν τον στόχο της συντονισμένης προσέγγισής τους και αποτελούν σταθερή βάση για να διευρυνθεί και να βελτιωθεί η προσέγγιση αυτή και να ενισχυθεί περαιτέρω η δεοντολογική εκπροσώπηση συμφερόντων σε επίπεδο Ένωσης:
         
                     —
                  
                  
                     συναντήσεις των φορέων λήψης αποφάσεων με εγγεγραμμένους εκπροσώπους ομάδων συμφερόντων, κατά περίπτωση (1),
                  
               
                     —
                  
                  
                     δημοσίευση συνεδριάσεων με εκπροσώπους ομάδων συμφερόντων, κατά περίπτωση (2),
                  
               
                     —
                  
                  
                     συνεδριάσεις μελών του προσωπικού, ιδίως σε ανώτερο επίπεδο, με εγγεγραμμένους εκπροσώπους ομάδων συμφερόντων (3),
                  
               
                     —
                  
                  
                     ομιλίες σε δημόσιες ακροάσεις στο Ευρωπαϊκό Κοινοβούλιο (4),
                  
               
                     —
                  
                  
                     συμμετοχή σε ομάδες εμπειρογνωμόνων της Ευρωπαϊκής Επιτροπής και σε ορισμένες εκδηλώσεις, φόρουμ ή ενημερωτικές συνεδρίες (5),
                  
               
                     —
                  
                  
                     πρόσβαση στα κτίρια των θεσμικών οργάνων (6),
                  
               
                     —
                  
                  
                     χορήγηση αιγίδας για εκδηλώσεις για εγγεγραμμένους εκπροσώπους ομάδων συμφερόντων, κατά περίπτωση,
                  
               
                     —
                  
                  
                     η πολιτική δήλωση των κρατών μελών να εφαρμόζουν οικειοθελώς, σύμφωνα με το εθνικό δίκαιο και τις εθνικές αρμοδιότητες, την αρχή της αιρεσιμότητας στις συνεδριάσεις του Μόνιμου Αντιπροσώπου τους και του Αναπληρωτή Μόνιμου Αντιπροσώπου τους με εκπροσώπους ομάδων συμφερόντων κατά τη διάρκεια της Προεδρίας τους στο Συμβούλιο και κατά το προηγούμενο εξάμηνο, καθώς και κάθε περαιτέρω εθελοντικό μέτρο επιμέρους κρατών μελών, σύμφωνα με το εθνικό δίκαιο και τις εθνικές αρμοδιότητες, το οποίο βαίνει πέραν αυτής, αμφοτέρων λαμβανομένων εξίσου υπόψη.
                  
               
            (1)  Άρθρο 11 παράγραφος 2 του Κανονισμού του Ευρωπαϊκού Κοινοβουλίου· άρθρο 7 της απόφασης C(2018)0700 της Επιτροπής, της 31ης Ιανουαρίου 2018, σχετικά με κώδικα δεοντολογίας για τα μέλη της Ευρωπαϊκής Επιτροπής (ΕΕ C 65 της 21.2.2018, σ. 7)· σημείο V των μεθόδων εργασίας της Ευρωπαϊκής Επιτροπής.
         
            (2)  Άρθρο 11 παράγραφος 3 του Κανονισμού του Ευρωπαϊκού Κοινοβουλίου· απόφαση 2014/838/ΕΕ, Ευρατόμ της Επιτροπής, της 25ης Νοεμβρίου 2014, για τη δημοσίευση πληροφοριών σχετικά με τις συνεδριάσεις μεταξύ γενικών διευθυντών της Επιτροπής και οργανώσεων ή αυτοαπασχολούμενων ατόμων (ΕΕ L 343 της 28.11.2014, σ. 19)· απόφαση 2014/839/ΕΕ, Ευρατόμ της Επιτροπής, της 25ης Νοεμβρίου 2014, για τη δημοσίευση πληροφοριών σχετικά με τις συνεδριάσεις μεταξύ των μελών της Επιτροπής και οργανώσεων ή αυτοαπασχολούμενων ατόμων (ΕΕ L 343 της 28.11.2014, σ. 22).
         
            (3)  Άρθρο 3 της απόφασης του Συμβουλίου για τη ρύθμιση των επαφών μεταξύ της Γενικής Γραμματείας του Συμβουλίου και εκπροσώπων ομάδων συμφερόντων· σημείο V των μεθόδων εργασίας της Ευρωπαϊκής Επιτροπής.
         
            (4)  Άρθρο 7 της απόφασης του Προεδρείου του Ευρωπαϊκού Κοινοβουλίου της 18ης Ιουνίου 2003 σχετικά με τους κανόνες για τις δημόσιες ακροάσεις.
         
            (5)  Άρθρο 35 του Κανονισμού του Ευρωπαϊκού Κοινοβουλίου· άρθρο 8 της απόφασης της Επιτροπής, της 30ής Μαΐου 2016, για τη θέσπιση οριζόντιων κανόνων σχετικά με τη σύσταση και τη λειτουργία των ομάδων εμπειρογνωμόνων της Επιτροπής (C(2016)3301)· άρθρα 4 και 5 της απόφασης του Συμβουλίου για τη ρύθμιση των επαφών μεταξύ της Γενικής Γραμματείας του Συμβουλίου και εκπροσώπων ομάδων συμφερόντων.
         
            (6)  Άρθρο 123 του Κανονισμού του Ευρωπαϊκού Κοινοβουλίου σε συνδυασμό με την απόφαση του Γενικού Γραμματέα της 13ης Δεκεμβρίου 2013 σχετικά με τους κανόνες για τα δελτία και τις άδειες εισόδου στα κτίρια του Κοινοβουλίου· άρθρο 6 της απόφασης του Συμβουλίου για τη ρύθμιση των επαφών μεταξύ της Γενικής Γραμματείας του Συμβουλίου και εκπροσώπων ομάδων συμφερόντων.